Α4-0141/96

Ψήφισμα επί της ανακοίνωσης της Επιτροπής προς το Συμβούλιο και το Ευρωπαϊκό Κοινοβούλιο για τη μελλοντική ανάπτυξη της αγοράς των τηλεφωνικών καταλόγων και άλλων υπηρεσιών παροχής πληροφοριών σχετικά με τις τηλεπικοινωνίες σε ανταγωνιστικό περιβάλλον (CΟΜ(95)0431 - C4-0454/95)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(95)0431 - C4-0454/95),

- έχοντας υπόψη τα άρθρα 3, 34 και τα άρθρα 36, 59 και 60 της Συνθήκης ΕΚ που αφορούν την ελεύθερη διακίνηση αγαθών και την ελευθερία παροχής υπηρεσιών,

- έχοντας υπόψη το άρθρο 129A της Συνθήκης ΕK για την προστασία του καταναλωτή,

- έχοντας υπόψη τα άρθρα 85, 86 και 90 της Συνθήκης ΕΚ που αναφέρονται στον ανταγωνισμό, τις εναρμονισμένες συμφωνίες και την κατάχρηση κυρίαρχης θέσης,

- έχοντας υπόψη την οδηγία 95/62/ΕΚ του Ευρωπαϊκού Κοινοβουλίου και του Συμβουλίου της 13ης Δεκεμβρίου 1995 για την εφαρμογή της παροχής ανοιχτού δικτύου (ΟΝΡ) ((ΕΕ L 321 της 30.10.1995, σελ. 6)) στη φωνητική τηλεφωνία και την οδηγία 96/19/ΕΚ της Επιτροπής της 13ης Μαρτίου 1996 για τροποποίηση της οδηγίας 90/388/ΕΟΚ για την εφαρμογή της πλήρους ανταγωνιστικότητας στην αγορά των τηλεπικοινωνιών ((ΕΕ L 74 της 22.3.1996, σελ. 13)),

- έχοντας υπόψη το ψήφισμα του Συμβουλίου 94/C48/01 της 7ης Φεβρουαρίου 1994 ((ΕΕ C 48 της 16.2.1994, σελ. 1)) και το ψήφισμά του της 6ης Μαΐου 1994 για την ανακοίνωση της Επιτροπής σχετικά με σχέδιο ψηφίσματος του Συμβουλίου που αφορά τις αρχές της καθολικής υπηρεσίας στον τομέα των τηλεπικοινωνιών ((ΕΕ C 205, της 25.7.1994, σελ. 551)),

- έχοντας υπόψη τα ψηφίσματά του της 30ής Νοεμβρίου 1994 για τη σύσταση του Ευρωπαϊκού Συμβουλίου: «Η Ευρώπη και η παγκόσμια κοινωνία των πληροφοριών» και για την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών: «Η Ευρώπη καθ´ οδόν προς την κοινωνία των πληροφοριών: ένα σχέδιο δράσης» ((ΕΕ C 363, της 19.12.1994, σελ. 33)) καθώς και τα ψηφίσματά του της 7ης Απριλίου 1995 και της 19ης Μαΐου 1995 για την Πράσινη Βίβλο σχετικά με την ελευθέρωση των υποδομών των τηλεπικοινωνιών και καλωδιακών δικτύων ((ΕΕ C 109, της 1.5.1995, σελ. 310 και ΕΕ C 151, της 19.6.1995, σελ. 479)),

- έχοντας υπόψη τις διατάξεις της Οδηγίας 90/387/ΕOK για την εγκαθίδρυση της εσωτερικής αγοράς για τις υπηρεσίες τηλεπικοινωνιών μέσω της υλοποίησης της παροχής ανοικτού δικτύου (ΟΝΡ) ((ΕΕ L 192 της 24.7.1990, σελ. 1)),

- έχοντας υπόψη τις διατάξεις των Οδηγιών ή Προτάσεων Οδηγιών που αφορούν την προστασία των δεδομένων, την εξ αποστάσεως πώληση, την προστασία των προγραμμάτων ηλεκτρονικών υπολογιστών και τη νομική προστασία βάσεων δεδομένων,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής για τα Δικαιώματα της Γυναίκας (Α4-0141/96),

Α. έχοντας υπόψη ότι τα έσοδα διαφημίσεων στις «λευκές σελίδες» των τηλεφωνικών καταλόγων, στις «χρυσές σελίδες» και στους ηλεκτρονικούς καταλόγους στην Ένωση υπολογίστηκαν το 1992 (το τελευταίο έτος για το οποίο υπάρχουν διαθέσιμες στατιστικές) σε 3,7 δισεκατομμύρια Ecu, εκπροσωπώντας το 7,5% της αγοράς διαφήμισης στην Ένωση,

Β. έχοντας υπόψη ότι οι υπηρεσίες δημόσιας τηλεφωνίας θα ελευθερωθούν πλήρως στην Ευρωπαϊκή Ένωση απο 1ης Ιανουαρίου 1998, ως ορίζεται στην οδηγία της Επιτροπής της 13ης Μαρτίου 1996, η οποία επιβάλλει ιδιαίτερα να άρουν τα κράτη μέλη όλα τα αποκλειστικά και ειδικά δικαιώματα στον τομέα των υπηρεσιών τηλεφωνικών καταλόγων[semigr ]

Γ. έχοντας υπόψη ότι πραγματοποιείται συζήτηση σε ορισμένα κράτη μέλη για τη μελλοντική ρύθμιση των αγορών καταλόγων και άλλων σχετικών υπηρεσιών ως προετοιμασία για τη δημιουργία ανταγωνιστικού περιβάλλοντος για την υπηρεσία δημόσιας τηλεφωνίας και για τη διεύρυνση των υπηρεσιών κινητής τηλεφωνίας,

Δ. έχοντας υπόψη ότι η σημερινή αντιμετώπιση των υπηρεσιών τηλεφωνικών καταλόγων ποικίλλει εντός της Ευρωπαϊκής Ένωσης,

Ε. έχοντας υπόψη ότι οι εξελίξεις της αγοράς συνεπάγονται την εμφάνιση πολυάριθμων νέων υπηρεσιών στον τομέα των τηλεπικοινωνιών, με αποτέλεσμα την ύπαρξη πολλών αριθμών κλήσης κωδικών πρόσβασης για τους χρήστες,

ΣΤ. έχοντας υπόψη ότι οι υπηρεσίες τηλεφωνικών πληροφοριών, όπως οι κατάλογοι, διαδραματίζουν ζωτικό ρόλο για την παροχή πρόσβασης και την ενθάρρυνση της μεγαλύτερης χρησιμοποίησης των υπηρεσιών τηλεπικοινωνιών,

Ζ. έχοντας υπόψη ότι η καταγραφή εκ μέρους μιας εταιρίας, στον τηλεφωνικό της κατάλογο, συνδρομητών άλλων ανταγωνιστικών τηλεφωνικών εταιριών που λειτουργούν στο ίδιο κράτος μέλος αποτρέπει την έκδοση και την ασύμφορη διανομή καταλόγων, αποτελεί δε χρήσιμη υπηρεσία προς τον καταναλωτή και συμβάλλει στη μείωση της σπατάλης χαρτιού,

Η. ανησυχώντας για το γεγονός ότι η αγορά των ηλεκτρονικών καταλόγων στην Ευρωπαϊκή Ένωση δεν έχει ακόμα αναπτυχθεί λόγω των τεχνικών διαφορών μεταξύ κρατών μελών, όπως οι διαφορές σε πρότυπα videotext, και στους αριθμούς κλήσης των υπηρεσιών τηλεφωνικών πληροφοριών ((Σήμερα, οι υπηρεσίες παροχής πληροφοριών καταλόγου μπορούν να χρησιμοποιηθούν με τους κάτωθι αριθμούς κλήσης στα κράτη μέλη (μόνο εθνικές πληροφορίες, για διεθνείς πληροφορίες χρειάζεται ενδεχομένως άλλος αριθμός κλήσης): Βέλγιο 1207 (ολλανδικά) ή 1307 (γαλλικά), Δανία 118, Γερμανία 1171, Ελλάδα 131, Ισπανία 003, Γαλλία 12 (ή 3611 για το minitel), Ιρλανδία 1190, Ιταλία 12, Λουξεμβούργο 017, Ολλανδία 068008, Αυστρία 1611, Πορτογαλία 181, Φινλανδία 181, Σουηδία 07975 και Ηνωμένο Βασίλειο 192. Εάν δεν αναληφθεί σχετική δράση, η εισαγωγή του ανταγωνισμού ενδέχεται να προκαλέσει την ύπαρξη πολλαπλών αριθμών κλήσης στην ίδια χώρα για την ίδια πληροφορία, ανάλογα με τις διάφορες υπηρεσίες των παρεχόντων τηλεπικοινωνίες. )),

Θ. υπογραμμίζοντας ότι τα μέτρα για την ελευθέρωση της αγοράς σε ό,τι αφορά τους τηλεφωνικούς καταλόγους πρέπει να λαμβάνουν υπόψη τις ανάγκες για ασφάλεια και προστασία της ιδιωτικής ζωής όλων των καταναλωτών, και ιδιαίτερα των γυναικών οι οποίες είναι τα συνήθη θύματα ενοχλητικών τηλεφωνημάτων και οι οποίες ενδέχεται να έχουν ανάγκη προστασίας της ιδιωτικής τους ζωής προκειμένου να ξεφύγουν από σχέσεις που τις έχουν καταστήσει θύματα κακομεταχείρισης,

1. δέχεται με ικανοποίηση την ανακοίνωση της Επιτροπής που θα συμπληρώσει και θα συμβάλει στην επιτυχία των προσπαθειών για την εισαγωγή του ανταγωνισμού στην ευρωπαϊκή αγορά τηλεπικοινωνιών γενικά[semigr ]

2. πιστεύει ότι είναι σημαντική για τις προοπτικές των ανταγωνιζομένων φορέων παροχής τηλεπικοινωνιακών υπηρεσιών η πλήρης και δίκαιη πρόσβαση στις πληροφορίες καταλόγου[semigr ]

3. επιθυμεί να διασφαλίσει ότι όποτε εισέρχεται στην αγορά ένας νέος φορέας, οι μελλοντικοί πελάτες του θα έχουν τη δυνατότητα πρόσβασης σε πληροφορίες καταλόγου και συμπερίληψης σε αυτόν αντίστοιχη με την υπάρχουσα στην περίπτωση του υπάρχοντος φορέα[semigr ]

4. πιστεύει ότι η δυνατότητα ύπαρξης αυτής της αντιστοιχίας μπορεί να καθορίσει εάν οι πελάτες θα αποφασίσουν να χρησιμοποιήσουν τις υπηρεσίες ενός νέου φορέα ή όχι[semigr ]

5. υπογραμμίζει ότι στην αναδυόμενη κοινωνία πληροφοριών, οι πληροφορίες καταλόγου είναι ανεξάρτητος πολύτιμος πόρος[semigr ]

6. πιστεύει ότι ο ανταγωνισμός ενδέχεται να καταλήξει στην ανάπτυξη καινοτόμων, υψηλής ποιότητας και χαμηλότερου κόστους υπηρεσιών, προς όφελος πολλών κατηγοριών καταναλωτών[semigr ]

7. θεωρεί ότι θα προκύψουν νέες εμπορικές ευκαιρίες από την ελευθέρωση της αγοράς καταλόγων με ενδεχόμενο τη δημιουργία νέων θέσεων απασχόλησης[semigr ]

8. επιμένει ότι όλοι οι φορείς που σχεδιάζουν να επωφεληθούν της αγοράς των καταλόγων και άλλων τηλεπικοινωνιακών υπηρεσιών παροχής πληροφοριών οφείλουν να συμβάλλουν στην εξασφάλιση καθολικών υπηρεσιών[semigr ]

9. θεωρεί σημαντική την προστασία των καταναλωτών και της ίδιας της αγοράς από την κατάχρηση των πληροφοριών καταλόγου για εγκληματικούς σκοπούς ή για σκοπούς που μπορεί να ενοχλήσουν[semigr ]

10. πιστεύει ότι εάν οι καταναλωτές θεωρήσουν ότι δεν καλύπτονται τα συμφέροντά τους όσον αφορά την προστασία των δεδομένων ενδέχεται να αποσύρουν τα στοιχεία τους από τους δημόσιους καταλόγους με αποτέλεσμα να ζημιωθεί η αγορά και να καταστεί λιγότερο ελκυστική για το σύνολο των καταναλωτών αυτή η τεκμηρίωση[semigr ]

11. τονίζει ότι οι καταναλωτές που επιθυμούν να μην περιληφθούν τα στοιχεία τους στους δημόσιους καταλόγους (απόρρητοι αριθμοί) και οι καταναλωτές που επιθυμούν να περιορίσουν τη χρήση των στοιχείων αυτών για εμπορικούς σκοπούς πρέπει να μπορούν να το πράξουν χωρίς επιβάρυνση[semigr ] επισημαίνει δε ότι αυτό είναι ιδιαίτερα σημαντικό για τις γυναίκες που μπορεί να μην επιθυμούν να υπάρχει ένδειξη του φύλου τους στον τηλεφωνικό κατάλογο και να έχουν βάσιμους φόβους για την ασφάλειά τους εάν μαζί με τον αριθμό τηλεφώνου τους αναγράφεται στον κατάλογο και η διεύθυνσή τους[semigr ]

12. θεωρεί ότι πρέπει να προσφέρεται επαρκής προστασία στον καταναλωτή και ότι, ειδικότερα, στην περίπτωση εσφαλμένης καταχώρησης λεπτομερειών από λάθος του φορέα, ο καταναλωτής πρέπει να αποζημιώνεται για οποιαδήποτε προκληθείσα απώλεια εισοδήματος ή ενόχληση[semigr ]

13. εκφράζει ειδικότερα τις ανησυχίες του για την ασφάλεια των γυναικών που ζουν μόνες, στην περίπτωση που καταστεί δυνατή η αντιπαραβολή αριθμών τηλεφώνων και διευθύνσεων από τον τηλεφωνικό κατάλογο με άλλες βάσεις δεδομένων, όπως π.χ. εκλογικοί κατάλογοι, προκειμένου να εξακριβωθεί ο αριθμός των ατόμων που ζουν σε μια δεδομένη διεύθυνση[semigr ]

14. πιστεύει ότι οι φορείς παροχής υπηρεσιών πρέπει να δεσμευθούν από κανονιστικής απόψεως ούτως ώστε να εξασφαλισθεί ότι δεν θα χρησιμοποιούν καταχρηστικά πληροφορίες των πελατών τους και/ή δεν θα τις παρέχουν σε άλλα άτομα που ενδέχεται να το πράξουν, αλλά πιστεύει ότι τα προτεινόμενα μέτρα για την υλοποίηση της εναρμονισμένης προστασίας των δεδομένων σε ολόκληρη την ΕΕ επαρκούν για την αποφυγή της κατάχρησης αυτής[semigr ]

15. φοβάται ότι οι ειδικοί έλεγχοι όσων ταξινομούν και έχουν πρόσβαση σε πληροφορίες καταλόγου θα μπορούσαν να χρησιμοποιηθούν απο κράτη μέλη για τον περιορισμό του ανταγωνισμού[semigr ]

16. πιστεύει ότι ο ανταγωνισμός στον τομέα των υπηρεσιών καταλόγου θα επιτρέψει σε όλους τους φορείς τηλεπικοινωνιών να ανταγωνιστούν επί ίσης βάσεως καθιστώντας δυνατή την εκ μέρους τους παροχή υπηρεσιών καταλόγου στο «πακέτο» υπηρεσιών που παρέχουν στους καταναλωτές και ότι θα συμβάλει έτσι στο άνοιγμα των αγορών τηλεπικοινωνιών στα κράτη μέλη και θα οδηγήσει στη δημιουργία πανευρωπαϊκών καταλόγων και υπηρεσιών καταλόγου[semigr ]

17. φρονεί ότι οι τηλεφωνικοί κατάλογοι διαφόρων φορέων παροχής υπηρεσιών τηλεφωνίας στα κράτη μέλη πρέπει να περιλαμβάνουν τους αριθμούς τηλεφώνου και τους άλλους αριθμούς τηλεπικοινωνιών των συνδρομητών των λοιπών φορέων[semigr ]

18. πιστεύει ότι οι νέοι φορείς παροχής υπηρεσιών και οι εισερχόμενοι στην αγορά καταλόγων πρέπει να έχουν πρόσβαση στα ονόματα, τις διευθύνσεις και τους τηλεφωνικούς αριθμούς των συνδρομητών της τηλεφωνίας υπό δίκαιους, λογικούς και αμερόληπτους όρους και ότι οι υπάρχοντες φορείς δεν πρέπει να είναι σε θέση να καταχρώνται την δεσπόζουσα θέση τους ορίζοντας παράλογες τιμές για τις παρεχόμενες πληροφορίες[semigr ]

19. θεωρεί ότι είναι απαραίτητη για την ενιαία αγορά η ανάπτυξη πανευρωπαϊκών υπηρεσιών καταλόγου και πληροφοριών, είτε υπό έντυπη μορφή είτε υπό μορφήν διασυνδεδεμένων και διαλειτουργικών βάσεων δεδομένων[semigr ]

20. ζητεί την ανάπτυξη πανευρωπαϊκού συστήματος κλήσης των υπηρεσιών παροχής πληροφοριών καταλόγου[semigr ]

21. θα επιθυμούσε να επεκταθούν πρωτοπόρες υπηρεσίες, όπως ο γαλλικός ηλεκτρονικός κατάλογος πληροφοριών του minitel, στο κοινό άλλων κρατών μελών[semigr ]

22. πιστεύει ότι οι συνδρομητές τηλεφώνου πρέπει να δικαιούνται δωρεάν έντυπα αντίγραφα των τοπικών τους «λευκών σελίδων» και «χρυσών σελίδων» καθώς και τη δωρεάν συμπερίληψη του ονοματεπωνύμου, της διεύθυνσής του ταχυδρομικού κώδικα και του αριθμού του τηλεφώνου τους[semigr ]

23. φρονεί ότι αυτή η δωρεάν καταχώρηση πρέπει επίσης να ισχύει για το επώνυμο του ή της συζύγου ή για τον συμβιούντα με τον συνδρομητή σύντροφο, εφόσον ο/η εν λόγω διατυπώσουν σχετικό αίτημα[semigr ]

24. πιστεύει ότι οι υπηρεσίες πληροφοριών καταλόγου πρέπει να διατίθενται με ονομαστική επιβάρυνση ή βάσει του συστήματος «cost-plus»[semigr ]

25. ελπίζει ότι οι παρέχοντες υπηρεσίες καταλόγου και σχετικών πληροφοριών θα μπορούν στο μέλλον να χορηγούν όχι μόνο τηλεφωνικούς αριθμούς αλλά και αριθμούς κλήσης ή κωδικούς πρόσβασης για όλες τις άλλες υπηρεσίες τηλεπικοινωνιών, όπως αριθμούς fax, e-mail και telex, όποτε χρειάζεται[semigr ]

26. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο και στις αρμόδιες αρχές των τηλεπικοινωνιών στα κράτη μέλη.